钦定古今图书集成/方舆汇编/职方典/第1315卷 > 韶州府建置沿革考 府志
## 钦定古今图书集成/方舆汇编/职方典/第1315卷 > 韶州府建置沿革考 府志

本府

韶州《禹贡》扬州之南境。秦辟岭表，属南海郡。汉高帝十一年，以南海郡属南粤，赵佗据南粤，因封之。汉武帝元鼎五年，粤相吕嘉反，使伏波将军路博德出桂阳，下湟水，与诸将击南粤。六年，平粤，以曲江、浈阳、浛洭三县属桂阳郡，隶荆州。二汉俱属桂阳郡。三国属吴。黄武五年，徙交州治交趾郡，分合浦以北为广州，以曲江、浈阳、浛洭三县属焉。甘露元年，分桂阳、南海郡地置始兴郡。晋大康中，平蜀及平吴，遂以始兴郡属广州，仍统县七：曲江、始兴、中宿、阳山、桂阳、浛光、浈阳，内五县自桂阳郡分立始兴，析曲江置中宿，宿自南海隶。永嘉元年，分始兴、桂阳、南海等九郡置湘州。咸和三年，复以始兴郡属荆州。宋元徽四年，更郡名曰广兴，改浛洭曰浛光。齐复名郡曰始兴，领县十，隶广州。更始兴县曰正阶。梁天监元年，于浛光县置衡州，仍分广州之始兴等郡隶焉。天监初，废置不可胜纪，如始兴县为安远郡，翁源县为清远郡，桂阳郡为阳山郡，后废。复以浛光为阳山，置衡州，分浈阳县地置翁源县，又复正阶县曰始兴县。天监七年，分曲江北境置梁化县，即今乐昌。十七年，分梁化县置平石县。承圣初，以始兴郡为东衡州，寻废。浛光之“衡” 在西，故以此为东。陈大建二年，复置东衡州。隋平陈，废阳山郡，改衡州曰洭州，寻废洭州为浛洭县，废浈阳入曲江县。开皇二十年，移广东总管府于南海，废大庾县入始兴县。仁寿元年，置番州《唐志》：韶州本番州，《图经》载，“以薛道衡为番州刺史，于州治创逍遥台。” 谢肇《壁记》：“邓文进为番州刺史，移州治于水西。韶尝为总管府，既移总府于南海，故于此置番州也。” 大业初，废为南海郡。唐高祖武德四年，分广州之曲江、始兴、乐昌、翁源县置韶州，韶之名自此始。贞观二年，更韶州为番州，又改名东衡州。六年，复名韶州。统县六：曲江、乐昌、仁化、始兴、浈昌、翁源。光宅元年，分始兴置浈昌。垂拱四年，分天下为十道，以韶州隶岭南道，分曲江北境置仁化县，改浈昌为保国。天宝三年，又改韶州为始兴郡。七年，复为韶州。广德初，吕大一反，广州置韶州刺史，兼韶、连郴都团练使，以控扼南海，事平复旧。唐末，奸盗蜂起，梁乾化元年，虔州防御使卢光稠起义兵，以虔、韶二州入于梁。光稠没，伪汉，刘隐据广州，称南汉。至刘晟，乾和四年，分韶之浈昌、始兴二县置雄州，于浈阳置英州。宋太祖皇帝开宝三年，潘美平韶州，四年，俘刘𬬮，岭南悉平，改“保国” 为“保昌” ，兼始兴县为南“雄州，隶广东路。” 六年，以浛光隶英州。五年，省仁化入乐昌。咸平三年，复立仁化县，治于光宅乡。宣和二年，以岑水场析曲江县翁源县地，置建福县，以韶州。领县五：曲江汉县。乐昌隋县。翁源梁县。建福，仁化唐县。绍兴元年，建曲江县于城南门。乾道三年，分曲江县西境、乐昌县南境，立乳源县于虞塘。升英州为英德府，领浈阳、浛光二县。元至元十五年，改立韶州路总管府、英德路总管府并翁源县入曲江，以翁源治立巡司。二十三年，废浈阳、浛光二县，降英德为州，隶广东元帅府。分曲江县户五千三百馀，置新民官司。大德二年，以翁源隶英州，寻复隶韶州路。五年，升英州为路，置浛光、浈阳二县。至大元年，废浈阳、浛光二县，以英德为州。延祐六年，并翁源入曲江。于是一路所统者，曰曲江、新民、仁化、乐昌、乳源，亦五县焉。明罢新民官司，归曲江县。洪武元年，改韶州路为府，改英德州为县，置翁源，俱属韶州府。领县六，曲江、乐昌、乳源、英德、翁源、仁化。今

皇清因之。

曲江县：〈附郭。〉

汉置，属桂阳郡。吴为始兴郡治。隋废郡，以县属南海郡，又废浈阳县入焉。唐于县置《番州》。贞观初，改韶州，又以临龙、良化二县省入。宋、元仍旧。

明因之编户四十里

乐昌县

在府城西北八十里。本汉曲江县地。梁置梁化县，又分置平石县。隋开皇中，以平石县省入梁化，寻改曰乐昌，属番州。唐、宋、元俱属韶州。明因之，编户一十三里。

仁化县

在府城东北八十里。本曲江县地。唐垂拱中，置仁化县，属广州。后属韶州。宋初，省入乐昌县。咸平中，复置。元仍旧。明因之，编户六里。

乳源县

在府城西一百里。本曲江、乐昌二县地。宋乾道初，以韶州诸县不通水道，遂于州头津置乳源县。元仍旧。明因之，编户六里。

翁源县

在府城东南九十里。本汉桂阳郡浈阳县地。梁置翁源县。陈又置清远郡。隋废郡，以县属广州。唐属韶州。元改英德路。明仍属韶州府编户十里。

英德县

在府城西南二百二十里。秦为南海郡地。汉置浈阳县，属桂阳郡。隋省入曲江县。唐初，置洭州，领浛洭、浈阳二县，寻废州，以县属广州。南汉于浈阳县置英州。宋州仍旧。庆元初，升英德府。元改为路。明改州为英德县。及改今属，编户十里。